b'\n_START_ARTICLE_\nL\xc3\xa4his-Ida\n_START_SECTION_\nT\xc3\xa4htsus\n_START_PARAGRAPH_\nL\xc3\xa4his-Ida on Hiina ja India k\xc3\xb5rval \xc3\xbcks olulisematest tsivilisatsiooni h\xc3\xa4llidest. Siin on kujunenud Mesopotaamia kultuurid ja Vana-Egiptuse tsivilisatsioon. See suurte religioonide (kristlus, judaism, islam) s\xc3\xbcnnikoht, olles sellega kultuuriliselt erakordselt t\xc3\xa4htis miljarditele inimestele. L\xc3\xa4his-Ida on ka L\xc3\xa4\xc3\xa4ne tsivilisatsiooni h\xc3\xa4ll._NEWLINE_L\xc3\xa4his-Ida piirkonnas asuvad maailma suurimad naftavarud. 2004. aastal t\xc3\xb5estatud varude seisuga moodustas see 63,44% kogu maailma naftavarudest, omades \xc3\xbcle 600 miljardi barreli naftat piirkonna maap\xc3\xb5ues. Naftat Eksportivate Riikide Organisatsiooni kaheteistk\xc3\xbcmnest liikmesriigist kuus on L\xc3\xa4his-Ida regioonist. Nendeks on Iraan, Iraak, Kuveit, Qatar, Saudi Araabia ja Araabia \xc3\x9chendemiraadid._NEWLINE_T\xc3\xa4nap\xc3\xa4eval on L\xc3\xa4his-Ida j\xc3\xa4tkuvalt oluline majanduslikes ja religiooni puudutavates punktides. Aja jooksul on mainitud piirkonnast kujunenud ka strateegiline ja poliitiline v\xc3\xb5tmek\xc3\xbcsimus rahvusvahelistes suhetes.\n_START_SECTION_\nMajandus\n_START_PARAGRAPH_\nL\xc3\xa4his-Ida t\xc3\xa4htsust 20. sajandil on tohutult suurendanud seal avastatud maailma suurimad naftavarud. Suurima majandusega L\xc3\xa4his-Ida riigid on T\xc3\xbcrgi (794 mld dollarit), Saudi Araabia (467 mld dollarit) ja Iraan (385 mld dollarit). Sisemajanduse kogutoodanguid v\xc3\xb5rreldes on esikolmikus Katar, Kuveit ja K\xc3\xbcpros. J\xc3\xb5ukate riikide k\xc3\xb5rval eksisteerivad L\xc3\xa4his-Ida regioonis ka vaesemad riigid nagu Gaza tsoon ja Jeemen._NEWLINE_Osad selle piirkonna riigid on suuresti s\xc3\xb5ltuvad nafta ja naftasaaduste ekspordist. Riigid nagu K\xc3\xbcpros, T\xc3\xbcrgi, Iisrael ja Egiptus omavad mitmekesiseid t\xc3\xb6\xc3\xb6stusi. Selliste t\xc3\xb6\xc3\xb6stuste alla kuuluvad puuvilla-, liha-, piima-, tekstiili- ja s\xc3\xb5jat\xc3\xb6\xc3\xb6stus. See piirkond valmistab ka parimaid kirurgilisi instrumente, mida eksporditakse l\xc3\xa4\xc3\xa4neriikidesse._NEWLINE_T\xc3\xbcrgi, K\xc3\xbcpros, Egiptus, Liibanon ja Iisrael on t\xc3\xb5estanud ennast ka turismisihtkohtadena. Teiste L\xc3\xa4his-Ida riikide puhul on j\xc3\xa4\xc3\xa4nud see majandussektor arendamata. See v\xc3\xb5ib olla tingitud regiooni poliitilistest konfliktidest ja konservatiivsest \xc3\xbchiskonna hoiakust. Samas on viimastel aastatel suurenenud Araabia \xc3\x9chendemiraatide, Bahreini ja Jordaania populaarsus turistide seas, sest nendes riikides on loodud paremad tingimused turistide v\xc3\xb5\xc3\xb5rustamiseks.'